Jyllands-Posten: Jihadister diskuterer mulig angrep mot Norge
ARTIKKELEN ER OVER FIRE ÅR GAMMEL Det skriver Jyllands-Posten. Det er på nettstedet Al Platform Media truslene fremkommer. Den danske avisen viser til et innlegg fra en bruker som skriver at han «snart vil bringe gode nyheter fra Danmark og Norge». Han skriver videre at han tror på «invasjoner» av de to landene. En annen bruker skriver at han har pålitelige kilder om nært forstående store aksjoner i Danmark og Norge. Innlegget skal stamme fra den siste uken.Truslene Jyllands-Posten viser til, stammer fra samme nettsted som truslene som ble omtalt forrige fredag. Også da ble Norge og Danmark nevnt som mål for en forestående terroraksjon. «Flere troverdige kilder bekrefter at våre brødre i Norge og Danmark, som er tilhengere av IS og al-Qaida vil slå til i Norge og Danmark på ... .», sto det i meldingen, som senere skal ha blitt slettet. – Vi er kjent med den trusselen og vi jobber med å avklare den, sa operasjonsleder i PST, Jon Fitje Hoffmann til VG fredag.Ifølge den amerikanske terrorekspert og forfatter J.M. Berger blir Al Platform Media primært brukt av «de mest seriøse støttespillerne til Den islamske staten». Ifølge Berger er brukerne ikke nødvendigvis medlemmer av terrororganisasjonen IS og det kan være vanskelig å vurdere troverdigheten bak truslene. – Mange av dem kommer aldri til å bære frukt, men det skjer noen ganger, sier terroreksperten til Jyllands-Posten. Ifølge PST får de daglig inn tips som de tar på alvor og som jobber med å avklare. Flesteparten blir avklart som ikke reelle.Forfatter og journalist Lars Akerhaug har på oppfordring fra VG sett på meldingene Jyllands-Posten viser til. Han sier at en av de tre omtalte meldingene er lik som den som ble omtalt for noen dager siden. De andre meldingene er ikke tidligere omtalt. - Det er klart at når flere kommer med likelydende budskap, gjør det situasjonen mer alvorlig. Men det er fortsatt høyst uvanlig at terror vasles på forhånd. Jeg tviler fortsatt på at meldingene vi har sett de siste dagene er reelle varsler om en forestående terroraksjon, sier han til VG. Akerhaug ga i 2013 ut boken «Norsk Jihad». Han mener PST har en vanskelig oppgave med å gjennomgå truslene på nett. - Jeg tror dessverre det er vanskelig for PST å få bekreftet om slike trusler er reelle eller ikke. Men det er bra at de undersøker, sier han.Forsker og spesialist på voldelig islamisme, Thomas Hegghammer, uttalte mandag til VG at han har liten tro på at Norge og Danmark er neste mål. – Jeg har aldri sett et terrorangrep som er blitt annonsert på internett først. I ti-femten år har jihadister truet på nett med alle mulige aksjoner i forskjellige land. Uten at de konkrete scenarioene man har truet med har materialisert seg. Om man er interessert i å få det til, holder man det hemmelig til siste stund. Marginene er så små, og det er vanskelig å få det til, sier Hegghammer. Han mener terrorister ikke vil risikere noe ved å varsle det på nettet. – Jeg tror at om trusselen ligger på nett, er det ikke så farlig. Men det er viktig å se konteksten, som er at Skandinavia generelt står overfor en større trussel enn før, på grunn av fremmedkrigerne, krigen mot IS og det at IS åpenbart har en del støtte, inkludert i Norge, sier terrorforskeren.
Brukere av en IS-tilknyttet nettside snakker om mulighetene for å angripe Norge, Danmark og Storbritannia.